KIRJALLINEN KYSYMYS E-0928/03 esittäjä(t): José Mendiluce Pereiro (PSE), Alexander de Roo (Verts/ALE),Chris Davies (ELDR), Miquel Mayol i Raynal (Verts/ALE)ja Rijk van Dam (EDD) komissiolle. Julkiset hankinnat Ebron vesien johtamista koskevien ympäristötutkimusten yhteydessä.



Virallinen lehti nro 242 E , 09/10/2003 s. 0211 - 0212



KIRJALLINEN KYSYMYS E-0928/03 esittäjä(t): José Mendiluce Pereiro (PSE), Alexander de Roo (Verts/ALE),Chris Davies (ELDR), Miquel Mayol i Raynal (Verts/ALE)ja Rijk van Dam (EDD) komissiolle (24. maaliskuuta 2003) Aihe: Julkiset hankinnat Ebron vesien johtamista koskevien ympäristötutkimusten yhteydessä Euroopan komissio tutkii parhaillaan Espanjan kansallisten vesivarojen hallintasuunnitelman yhdenmukaisuutta EU:n lainsäädännön kanssa. Espanjan hallitus on perustanut valtiollisen yrityksen, Infraestructuras del Trasvase Sociedad Anónima (Trasagua), tavoitteenaan panna vesivarojen hallintasuunnitelman yhteydessä täytäntöön Ebron vesien johtamishanke(1). Julkisista hankintasopimuksista annetun direktiivin mukaisesti Trasaguan pitäisi olla julkislainsäädännön alainen elin, koska sen perusti hallitus, joka myös rahoittaa ja valvoo sitä. Sen vuoksi se kuuluu julkisia palveluhankintoja koskevien sopimusten tekomenettelyjen yhteensovittamisesta annetun neuvoston direktiivin 92/50/ETY(2) soveltamisalaan. Elokuussa 2002 Trasagua teki kuitenkin yhteensä 1 705 524 euron arvoisen sopimuksen Ebron vesien johtamista koskevista ympäristötutkimuksista(3) julkaisematta niistä tarjouskilpailua Euroopan unionin virallisessa lehdessä(4). Mitä komissio aikoo tehdä tämän yhteisön lainsäädännön vastaisen toimen vuoksi? Onko komissio jo ryhtynyt toimiin asian selvittämiseksi? Eikö komission mielestä yhteisön sääntöjä julkisista palveluhankinnoista pitäisi noudattaa ennen kuin Ebron vesien johtamista varten voidaan myöntää minkäänlaista yhteisön yhteisrahoitusta? (1) Espanjan hallitus hyväksyi valtiollisen yrityksen Infraestructuras del Trasvase S.A. (Trasagua) perustamisen 7. joulukuuta 2001. (2) EYVL L 209, 24.7.1992, s. 1. (3) Kirjaimellisesti oli kyse teknisestä avustamisesta veden johtamista koskevien ympäristötutkimuksen tekemisessä 5. heinäkuuta annetun lain 10/2001 13 artiklan (kansallinen vesivarojen hallintasuunnitelma) mukaisesti. Ks. La Verdad, 3. elokuuta 2002. (4) Espanjan valtion virallinen lehti nro 260, 30. lokakuuta 2002. Frits Bolkesteinin komission puolesta antama vastaus (13. toukokuuta 2003) Komissiolle tehtiin tammikuussa 2003 kaksi kantelua Espanjan vesivarojen hallintasuunnitelmasta, erityisesti vuonna 2002 julkistettuja tarjouspyyntöjä koskevista mahdollisista ristiriitaisuuksista. Tarjouspyynnöt liittyivät sopimuksiin, jotka koskivat Ebro-joen vesien johtamiseen liittyvien ympäristötutkimusten laatimisessa käytettävää teknistä asiantuntija-apua. Kuten arvoisat parlamentin jäsenet mainitsevat kysymyksessään, Espanjan hallitus perusti Trasagua-yrityksen maaliskuussa 2002 vastaamaan Ebron juoksuttamiseen liittyviä töitä ja muita toimia koskevista tarjouskilpailuista sekä rakentamisesta ja/tai hallinnoinnista. Komissio tutkii parhaillaan kyseisiä kanteluja yksityiskohtaisesti. Jos Trasaguan todellakin katsotaan olevan julkisoikeudellinen laitos(1) ja tämän perusteella hankintaviranomainen, sen on noudatettava yhteisön hankintasääntöjä, muun muassa julkistamisen periaatetta. Komissio muistuttaa, että yhteisöjen tuomioistuimessa(2) on jo käsiteltävänä asia, joka koskee hankintaviranomaisen ja julkisoikeudellisen laitoksen käsitettä, erityisesti niiden tulkintaa Espanjan oikeudessa. Julkisasiamies on antanut asiassa ratkaisuehdotuksen 7. marraskuuta 2002. Komissio ottaa rikkomisesta johtuvan menettelyn puitteissa yhteyttä Espanjan toimivaltaisiin viranomaisiin esittääkseen huomautuksensa ja pyytääkseen yhteisön oikeuden mahdolliseen rikkomiseen liittyviä selvityksiä. Rakenne- ja koheesiorahastoista myönnettävän yhteisön rahoituksen edellytyksenä on nimenomaisesti kaiken sovellettavan yhteisön lainsäädännön noudattaminen, julkisiin hankintoihin liittyvä lainsäädäntö mukaan luettuna. (1) Julkisoikeudellisella laitoksella tarkoitetaan laitosta, joka on nimenomaisesti perustettu tyydyttämään yleisen edun mukaisia tarpeita ja joka ei harjoita teollista tai kaupallista toimintaa, joka on oikeushenkilö, jonka rahoituksesta suurin osa on peräisin valtiolta, alueellisilta tai paikallisilta viranomaisilta taikka muilta julkisoikeudellisilta laitoksilta tai jonka johto on mainittujen laitosten valvonnan alainen taikka jonka hallinto-, johto- tai valvontaelimen jäsenistä valtio, alueellinen tai paikallinen viranomainen taikka muu julkisoikeudellinen laitos nimittää enemmän kuin puolet. (2) Asia C-283/00, komissio v. Espanja.